Innføring av nytt karaktersystem ved Høgskolen Stord/Haugesund, sykepleie Stord
SENSORINFORMASJON
Ved innføring av nytt karaktersystem høsten 2003 er det gjort følgende vedtak ved HSH sykepleie Stord:

Vurderingsuttrykk ved eksamen/sluttvurdering skal være Bestått/Ikke bestått eller skala med fem trinn fra A til E for bestått, og F som ikke bestått. Dette gjelder alle ordinære eksamener fra høsten 2003. De utsatte eksamener skal fortsatt få tallkarakter høsten 2003.

Nasjonalt råd for helse- og sosialutdanningene har hatt en arbeidsgruppe som har utarbeid forslag til vurderingskriterium for helse- og sosialfag utdanningene. Til forskjell fra fag i tradisjonell vitenskapelig forstand, bygger helse- og sosialfagene på kunnskap utviklet i praksis og på anvendt kunnskap fra naturvitenskapelige og samfunnsvitenskapelige fagdisipliner. Helse- og sosialfagutdanningene er rettet  mot profesjoner hvor handling og situasjon er spesifikke bruker/klient/pasientsituasjoner som innbefatter spesifikke faglige og etiske fordringer. Arbeidsgruppen tilrår at en fagspesifikk beskrivelse av vurderingskriterier for helse- og sosialfagutdanningene, tar utgangspunkt i det unike disse profesjonsutdanningene har felles.
Tradisjonelt brukes hhv. gradert karakterskala eller bestått/ikke bestått som vurderingsuttrykk for forskjellige typer vurdering. Gradert skala A – F kan bli brukt til vurdering av ulike typer arbeid. Arbeidsgruppen har særlig drøftet vurdering av praksis i helse- og sosialfagutdanningene. Tradisjonelt brukes bestått/ikke bestått. Bestått kan forstås som uttrykk for en godt/middels vurdering. Mht. praksis er bestått å forstå som uttrykk for tilfredsstillelse av minimumskrav; jfr. karakteruttrykk E i ny gradert karakterskala.

Høgskolen Stord/Haugesund, sykepleie har bestemt seg for å benytte arbeidsgruppens forslag til vurderingskriterier, selv om de beskriver vurderingsuttrykk for profesjonsgrunnlaget som helhet.

De ulike elementene i disse vurderingskriteriene kan gis forskjellig vekt avhengig av eksamenstype og oppgavetekst.

	Symbol
	Betegnelse
	Generell beskrivelse av vurderingskriterier

	A
	Fremragende
	Kandidaten presenterer, analyserer og anvender kunnskaper på en presis og utmerket måte i gitte bruker-, klient- og pasient-situasjoner og i generelle helse- og sosialfaglige spørsmål. Faglig-etisk fordringer blir ivaretatt på en særdeles betryggende og inkluderende måte for bruker/klient/pasient. Kandidaten viser selvstendig og kritisk forståelse for faget og dets ansvarsområde.

	B
	Meget god
	Kandidaten viser meget gode kunnskaper og vurderer og anvender disse forsvarlig og konsistent i gitte bruker-, klient- og pasient-situasjoner og i generelle helse- og sosialfaglige spørsmål. Faglig-etiske fordringer blir ivaretatt på en betryggende og inkluderende måte for bruker/klient/pasient. Kandidaten viser kritisk forståelse for viktige elementer i faget og dets ansvarsområde.

	C
	God
	Kandidaten viser gode kunnskaper og kan anvende disse forsvarlig i gitte bruker-, klient- og pasientsituasjoner og i generelle helse- og sosialfaglige spørsmål. Kandidaten kan gjøre rede for, og viser noe innsikt i faglig-etiske fordringer overfor bruker/klient/pasient. Kandidaten viser forståelse for viktige elementer i faget og dets ansvarsområde.

	D
	Brukbar
	Kandidaten viser begrensede kunnskaper og kan til en viss grad anvende kunnskaper forsvarlig i gitte bruker-, klient- og pasient- situasjoner og i generelle helse- og sosialfaglige spørsmål. Kandidaten kan gjøre rede for noen sentrale faglig-etiske fordringer, men viser mangler i etisk refleksjon. Kandidaten viser delvis forståelse for faget og dets ansvarsområde.

	E
	Tilstrekkelig
	Kandidaten viser noe kunnskaper og kan i begrenset grad anvende disse forsvarlig i gitte bruker-, klient- og pasientsituasjoner og generelle helse- og sosialfaglige spørsmål. Faglig-etiske fordringer kan gjengis, men uten selvstendig vurdering. Kandidaten viser begrenset forståelse for faget og dets ansvarsområde.

	F
	Ikke bestått
	Kandidaten viser svært begrensede kunnskaper og kan ikke anvende disse forsvarlig i gitte bruker-, klient- og pasient-situasjoner og i generelle helse- og sosialfaglige spørsmål. Faglig-etiske fordringer anvendes ikke. Kandidaten mangler forståelse for faget og dets ansvarsområde.


Ved avdeling Stord, sykepleie har mange av eksamenene operert med poeng på den enkelte oppgaven, som skal gi både student og sensor signal om vektleggingen av oppgaven. Vi benytter en prosent-/poengskala fra 0 – 100, hvor grensen for stryk har gått ved 40 %/poeng. Inntil en får tydeligere nasjonale føringer for bruk av den nye karakterskalaen, så kan dette være noe en kan forholde seg til.

Følgende skisse fra prosent/poeng til bokstav, som bygger på en modell laget for matematisk- vitenskapelige lavere grads emner ved NTNU.

Prosent/poeng                              Bokstavkarakter

85 – 100                                                   A

70 – 84                                                     B

60 – 69                                                     C

50 – 59                                                     D

40 – 49                                                     E

under 40                                                   F (stryk/ikke bestått)

NB! Om en velger å benytte denne skissen ved fastlegging av karakterer er det viktig at en bruker skjønn og at en gjør en helhetsvurdering av oppgavesettet ved endelig karaktersetting.

